google/wiki40b huggingface dataset:
Βενεδίκτη της Δανίας

Πρώιμα χρόνια

Η πριγκίπισσα Βενεδίκτη γεννήθηκε στις 29 Απριλίου 1944, στα Ανάκτορα Αμάλιενμποργκ της Κοπεγχάγης. Η γέννησή της συνέβη κατά τη διάρκεια του γερμανικής κατοχής της Δανίας στον Β΄ Παγκόσμιο Πόλεμο. Την επόμενη ημέρα, μετά τη γέννησή της, ακούστηκαν 21 κανονιοβολισμοί από την αντιστασιακή ομάδα Χόλγκερ Ντάνσκε στο δημόσιο πάρκο Ορστεντσπάρκεν, ως αναφορά στους παραδοσιακούς κανονιοβολισμούς, που εκτελούνται μετά από τη γέννηση κάποιου βασιλικού τέκνου.
Βαπτίσθηκε στις 24 Μαΐου 1944 στην Εκκλησία του Χόλμεν της Κοπεγχάγης. Ανάδοχοί της ήταν ο βασιλιάς Χριστιανός Ι΄ της Δανίας και η βασίλισσα Αλεξανδρινή, ο πρίγκιπας Γουσταύος της Δανίας, ο βασιλιάς Γουσταύος Ε΄ της Σουηδίας, ο κόμης Σίγκβαρντ Μπερναντότ, η πριγκίπισσα Καρολίνα-Ματθίλδη της Δανίας, η δούκισσα Ίνγκεμποργκ της Δανίας, η πριγκίπισσα Μαργαρίτα της Σουηδίας, ο Αλεξάντερ Ράμζεϊ και η βασίλισσα Ελισάβετ του Ηνωμένου Βασιλείου.
Η πριγκίπισσα Βενεδίκτη μεγάλωσε μαζί με τις αδελφές της στα Ανάκτορα Αμάλιενμποργκ της Κοπεγχάγης και στο Παλάτι του Φρέντενσμποργκ της βόρειας Ζηλανδίας. Τις καλοκαιρινές της διακοπές τις περνούσε μαζί με τη βασιλική οικογένεια στη θερινή κατοικία των γονιών της, το Παλάτι του Γκράστεν στη νότια Γιουτλάνδη. 
Το 1947 ο παππούς της βασιλιάς Χριστιανός Ι΄ απεβίωσε και στο θρόνο ανήλθε ο πατέρας της Φρειδερίκος Θ΄. Το 1953, με την ψήφιση του νέου νόμου διαδοχής για το θρόνο της Δανίας, η Βενεδίκτη βρέθηκε στη δεύτερη θέση, πίσω από την αδελφή της Μαργαρίτα και μπροστά από την αδελφή της Άννα-Μαρία.
Εκπαιδεύτηκε σε ιδιωτικό σχολείο της Κοπεγχάγης, σε ένα οικοτροφείο στην Αγγλία και σε ένα ελβετικό σχολείο. Το 1965 παρακολούθησε μαθήματα μόδας και σχεδίου σε ιδιωτική σχολή της Κοπεγχάγης.
Το 1962, βρέθηκε στην Αθήνα, μαζί με την αδελφή της Άννα-Μαρία, για να παραστεί ως παράνυμφος στο γάμο του πρίγκιπα Χουάν Κάρλος της Ισπανίας και της πριγκίπισσα Σοφία της Ελλάδας.

Ενδιαφέροντα

Η πριγκίπισσα Βενεδίκτη ασχολείται με προσκοπικές οργανώσεις στη Δανία, καθώς επίσης και διεθνώς. Όταν ήταν παιδί, δημιουργήθηκε μια ειδική μονάδα προσκόπων, έτσι ώστε να ενταχθεί η ίδια. Σήμερα η συμμετοχή της αφορά κυρίως το οργανωτικό επίπεδο, δεδομένου ότι είναι πρόεδρος της επιτροπής προσκόπων για κορίτσια της Δανίας. Είναι προστάτης της ομάδας πράσινων προσκόπων για κορίτσια και της ένωσης προσκόπων της χώρας.
Αποτελεί επίτιμο μέλος του δανικού τμήματος της εκπαιδευτικής Ένωσης του Αγίου Γεωργίου, από την οποία βραβεύτηκε το 2007. Ασχολείται, επίσης, με την ιππασία και έχει υπάρξει προστάτης της Παγκόσμιας Ομοσπονδίας Εκτροφής για Αθλητικά Άλογα. Το 2006 έθεσε υποψηφιότητα για να εκλεγεί ως Πρόεδρος της Διεθνούς Ομοσπονδίας Ιππασίας, όμως ηττήθηκε, κερδίζοντας μόλις 16 ψήφους.
Δημήτρης Γκέσιος

Βιογραφία

Γεννήθηκε το 1948 στα Μονόσπιτα Νάουσας.
Κατά τη διάρκεια της στρατιωτικής του θητείας στην Κοζάνη αγωνίστηκε στην τοπική ομάδα το 1969.
Το 1972 τον απέκτησε ο Ηρακλής και με 74 γκολ είναι ο πρώτος σκόρερ στην ιστορία τού συλλόγου.
Τη σεζόν 1980-81 αγωνίστηκε στην ΑΕΚ ενώ τελείωσε την καριέρα του στη Βέροια.
Με την Εθνική Ελλάδος έχει 5 συμμετοχές και αγωνίστηκε για πρώτη φορά στις 22 Σεπτεμβρίου 1976.
Ζει στην Κοζάνη όπου διατηρεί κατάστημα επίπλων απέναντι από το Δημοτικό Στάδιο Κοζάνης όπου ξεκίνησε την ποδοσφαιρική του καριέρα.
Βιλελμίνη της Πρωσίας (1751-1820)

Βιογραφία

Η Βιλελμίνη γεννήθηκε στις 7 Αυγούστου 1751 στο Βερολίνο, ήταν το τρίτο παιδί και η μοναχοκόρη του Πρίγκιπα Αύγουστου Γουλιέλμου της Πρωσίας και της Δούκισσας Λουίζας του Μπρούνσβικ-Βολφενμπύτελ.
Ανατράφηκε πλήρως από τη γιαγιά της. Στις 4 Οκτωβρίου 1767 παντρεύτηκε στον Βερολίνο τον Γουλιέλμο Ε΄ της Οράγγης, τελευταίο Ολλανδό ανώτατο αρχόντα. Ο δούκας Λουδοβίκος Ερνέστος συνέβαλε στην οργάνωση του γάμου του πρίγκιπα Γουλιέλμου Ε΄ με την ανιψιά του.
Ως άνθρωπος, ήταν υπερήφανη και πολιτικά φιλόδοξη. Σαν πριγκιπική σύζυγος, κυριάρχησε στον σύζυγό της και ασκούσε τόσο επώδυνη όσο και συγκεκαλυμμένη επιρροή στην πολιτική ζωή. Συμμετείχε βαθιά στην επαναστατική πολιτική σύγκρουση των Κάτω Χωρών από το 1781 και μετά - όχι μόνο ως υποστηρίκτρια και συνεργάτης, αλλά ως κύρια κινητήρια δύναμη πίσω από το κόμμα του συζύγου της.
Το 1795 μαζί με τον σύζυγό της έφυγαν στην εξορία με την υποστήριξη των Γάλλων, και πήγαν στο σύμμαχο τους Γεώργιο Γ΄ της Μεγάλης Βρετανίας. Έζησαν κατά διαστήματα στο Κιού, το Νασσάου και το Μπρούνσβικ, όπου πέθανε ο Γουλιέλμος.
Μεταξύ 1802-1805 έζησε στην Γερμανία. Όταν η Βιλελμίνη και η κόρη της ήταν και οι δύο χήρες το 1806, ζούσαν μαζί σε διάφορα μέρη της Συνομοσπονδίας του Ρήνου. Ο γιος της πήγε με τον πατέρα του στην εξορία, αλλά επέστρεψε το 1813 για να γίνει ο βασιλιάς των Κάτω Χωρών, και ιδρυτής της σημερινής ολλανδικής μοναρχίας.
Η Βιλελμίνη και η κόρη της επέστρεψαν στις Κάτω Χώρες στις 10 Ιανουαρίου 1814. Το 1815 υποδέχτηκε τον Τσάρο Αλέξανδρο Α΄ της Ρωσίας στο Χάαρλεμ.
Η Βιλελμίνη πέθανε στις 9 Ιουνίου 1820 στο Βασιλικό Παλάτι της Χάγης και θάφτηκε στο Άπελντοορν. Δύο χρόνια αργότερα, θάφτηκε στο υπόγειο της νέας κρύπτης του Παλατιού της Οράγγης στο Ντελφτ.
Πιερία (εφημερίδα του 1955)

Η Πιερία είναι ελληνική εφημερίδα. Η εφημερίδα ιδρύθηκε το 1955. Από την αρχή της κυκλοφορίας της, η εφημερίδα εδρεύει στην Κατερίνη. Ιδιοκτήτης της εφημερίδας είναι ο Χρήστος Παναγιώτης και διευθυντής είναι ο Αλέξανδρος Τιούφλιας.
180 Γκαρούμνα

Φυσικά χαρακτηριστικά

Η μέση διάμετρος της Γκαρούμνας υπολογίσθηκε σε 32,7 χλμ. Ο φασματικός της τύπος είναι S (λιθώδης).
Νίκη Παλληκαράκη

Βιογραφία

Σπούδασε υποκριτική  στο Κέντρο Αρχαίου Δράματος - Δεσμοί και στη σχολή του Πέλου Κατσέλη, κλασικό τραγούδι στο ωδείο Φίλιππος Νάκας με τη Μαρία Θωμά και χορό με τις Έρση Πίττα, Ντόρα Τσάτσου και Αποστολία Παπαδαμάκη. Είναι επίσης πτυχιούχος της Ιατρικής σχολής του Πανεπιστημίου Αθηνών.
Πεντοξείδιο του αντιμονίου

Σύνθεση

Το ένυδρο οξείδιο παρασκευάζεται με υδρόλυση του πενταχλωριούχου αντιμονίου, ή με προσθήκη οξέος σε εξαϋδροξοαντιμονικό κάλιο. Μπορεί επίσης να παρασκευασθεί με οξείδωση του τριοξειδίου του αντιμονίου με νιτρικό οξύ.

Χρήσεις

Το Sb₂O₅ βρίσκει χρήση ως επιβραδυντικό πυρός στο ABS και άλλα πλαστικά, ως παράγοντας καθιζήσεως στην παραγωγή διοξειδίου του τιτανίου, και κάποιες φορές στην παραγωγή γυαλιού, βαφών και κόλλας.
Χρησιμοποιείται επίσης ως ρητίνη ανταλλαγής ιόντων για μερικά κατιόντα σε όξινο διάλυμα, όπως το Na⁺ (ιδιαίτερα για την επιλεκτική κατακράτησή τους), καθώς και ως καταλύτης πολυμερισμού και οξειδώσεως.

Χημικές ιδιότητες

Το ένυδρο οξείδιο είναι αδιάλυτο στο νιτρικό οξύ, αλλά διαλύεται σε πυκνό διάλυμα υδροξειδίου του καλίου δίνοντας KSb(OH)₆ (εξαϋδροξοαντιμονικό κάλιο).
Θερμαινόμενο στους 700 °C το ένυδρο πεντοξείδιο του αντιμονίου (κίτρινη σκόνη) μετατρέπεται σε άνυδρο λευκό στερεό με χημικό τύπο Sb₆O₁₃ , το οποίο περιέχει και τρισθενές και πεντασθενές αντιμόνιο. Παραπέρα θέρμανση, στους 900 °C, παράγει μια λευκή αδιάλυτη σκόνη Sb₂O₄ , που αποτελείται από δύο κρυσταλλικές μορφές α και β. Η μορφή β αποτελείται από πεντασθενές Sb σε διακρυσταλλικά οκτάεδρα και πυραμιδοειδείς μονάδες Sb(III) O₄.
Το πεντοξείδιο του αντιμονίου μπορεί να αναχθεί σε μεταλλικό αντιμόνιο, αν θερμανθεί με υδρογόνο ή κυανιούχο κάλιο.
Ζοάο Λουρένσο

Πρώτα χρόνια

Γεννημένος το 1954, ο Λουρένσο μεγάλωσε σε μια πολιτικοποιημένη οικογένεια με δέκα παιδιά. Ο πατέρας του, Σεκέιρα Ζοάο Λουρένσο (1923-1999), αυτόχθων της Malanje, ήταν νοσοκόμος και εθνικιστής, ο οποίος εξέτισε τρία χρόνια φυλάκισης στην Πορτογαλική Ανγκόλα, για παράνομη πολιτική δραστηριότητα. Η μητέρα του, Ζοζέφα Γκονσάλβες Σιπριάνο Λουρένσο (1928-1998), μοδίστρα, ήταν της εθνικότητας των Ναμίμπ.

Εκπαίδευση και καριέρα

Ο Λουρένσο σπούδασε στο Βιομηχανικό Ινστιτούτο της Λουάντα, και αργότερα συμμετείχε στον απελευθερωτικό αγώνα στην Πόντα Νέγκρα, τον Αύγουστο του 1974, και ήταν μέλος της πρώτης ομάδας στρατιωτών του MPLA που εισήλθαν στο έδαφος της Ανγκόλας μέσω του Μικόνγκε, προς την πόλη της Καμπίντα , μετά την πτώση του πορτογαλικού αποικιακού καθεστώτος.
Ξεκίνησε τη στρατιωτική του καριέρα πολεμώντας κατά της Πορτογαλίας στον Πόλεμο της Ανεξαρτησίας και πολέμησε ως μέλος του MPLA στον Εμφύλιο Πόλεμο της Αγκόλας. Ο Λουρένσο πραγματοποίησε την στρατιωτική εκπαίδευσή του στο πυροβολικό και στη συνέχεια έγινε πολιτικός υπάλληλος στο MPLA. Το 1978 ταξίδεψε στη Σοβιετική Ένωση , όπου σπούδασε στην Ανωτέρα Ακαδημία Λένιν, όπου προώθησε τη στρατιωτική εκπαίδευση και ολοκλήρωσε το μεταπτυχιακό του στις Ιστορικές Επιστήμες. Αργότερα επέστρεψε στην Αγκόλα το 1982. Στράφηκε προς την πολιτική και το 1984 διορίστηκε ως Κυβερνήτης της Επαρχίας Moxico.

Πολιτική καριέρα

Η πρώιμη ενασχόλησή του με την πολιτική ήταν κυρίως περιορισμένη εντός του MPLA ως αξιωματικός υπεύθυνος για να ανυψωθεί το ηθικό του στρατού υψηλό. Μετά την εκλογή του ως κυβερνήτη της επαρχίας Moxico το 1984, συνέχισε να ανελίσσεται μέσα από τις τάξεις του κυβερνώντος κόμματος. Επίσης, υπηρέτησε ως επαρχιακός επίτροπος της επαρχίας Μοξίκο για το MPLA, πρόεδρος του Περιφερειακού Στρατιωτικού Συμβουλίου της 3ης Στρατιωτικής Πολιτικής Περιοχής, Πρώτος Γραμματέας του MPLA και Επαρχιακός Επίτροπος της επαρχίας Μπενγκουέλα. Ήταν γραμματέας Τύπου του MPLA από το 1992 έως το 1997 και πρόεδρος της κοινοβουλευτικής ομάδας του MPLA στην εθνοσυνέλευση από το 1993 έως το 1998.
Σε ένα συνέδριο του κόμματος, εκλέχθηκε ως Γενικός Γραμματέας του MPLA στις 12 Δεκεμβρίου 1998. Η εκλογή του λέγεται ότι είχε σχέση με την εύνοια του προέδρου Ζοζέ Εντουάρντο ντος Σάντος και θεωρήθηκε ότι ο Λουρένσο θα μπορούσε δυνητικά να διαδεχθεί τον επί μακρόν ηγέτη ντος Σάντος εκείνη τη στιγμή. Ωστόσο, μετά τη δήλωση του ντος Σάντος το 2001 ότι δεν θα επιδιώξει την επανεκλογή του ως προέδρου, εκδήλωσε ανοικτά την πρόθεσή του να είναι υποψήφιος του
MPLA. 
Ο Λουρένσο ήταν πρώτος αντιπρόεδρος της εθνοσυνέλευσης από το 2003 έως το 2014. Διορίστηκε ως υπουργός Άμυνας τον Απρίλιο του 2014,  Ορίστηκε ως αντιπρόεδρος του MPLA τον Αύγουστο του 2016.
Τον Δεκέμβριο του 2016 το MPLA τον έχρισε υποψήφιο για τις βουλευτικές εκλογές του 2017.

Προσωπική ζωή

Είναι παντρεμένος με την Άννα Αφόνσο Λουρένσο Ντίας, βουλευτή του MPLA και πρώην υπουργό Σχεδιασμού, η οποία κατείχε μία θέση στην Παγκόσμια Τράπεζα στην Ουάσιγκτον ως τον Οκτώβριο του 2016. Έχουν έξι παιδιά, από τα οποία όλα είναι ενεργά στο MPLA.
Μακάριος Μακρής

Βιογραφικά στοιχεία

Καταγόταν από την Θεσσαλονίκη. Ήταν μοναχός στο Άγιο Όρος και υπήρξε ηγούμενος της Μονής του Παντοκράτορα στην Κωνσταντινούπολη, μέγας πρωτοσύγγελος και πνευματικός του αυτοκράτορα Εμμανουήλ. Ο Αυτοκράτορας Ιωάννης του ανέθεσε αποστολή πρεσβευτού, μαζί με τον μεγάλο στρατοπεδάρχη Μάρκου Ιαγάρη, προς τον Πάπας Μαρτίνος Ε΄ το 1430. Επιστρέφοντας από το ταξίδι αυτό απεβίωσε στην Κωνσταντινούπολη το 1431.
Κέιτι Λεντέκι

Προσωπική ζωή

Γεννήθηκε στην Ουάσινγκτον από τη Μέρι Γκεν και τον Ντέιβιντ Λεντέκι. Ο πατρικός παππούς της, Γιαρομίρ Λεντέτσκι, ήταν Τσέχος, και πήγε στις Ηνωμένες Πολιτείες Αμερικής φεύγοντας από την Τσεχοσλοβακία το 1947, ενώ η γυναίκα του ήταν Εβραία. Η μητέρα της έχει καταγωγή από την Ιρλανδία. Η Λεντέκι είναι Καθολική Χριστιανή.
Ξεκίνησε την κολύμβηση στην ηλικία των έξι, λόγω της επίδρασης που είχε από τον αδελφό της, Μάικλ, αλλά και από τη μητέρα της, που συμμετείχε στην κολύμβηση με το Πανεπιστήμιο του Νέου Μεξικού. Η Λεντέκι μένει στη Βηθεσδά του Μέριλαντ.
Τον Δεκέμβριο του 2016 επιλέχθηκε να γίνει χορηγός του πλοίου αεροσκαφών των ΗΠΑ, USS Entreprise μαζί με την πρωταθλήτρια της ενόργανης γυμναστικής Σιμόν Μπάιλς.
Φερδινάνδος Α΄ της Πορτογαλίας

Βιογραφικά στοιχεία

Ο Φερδινάνδος γεννήθηκε στην Κοΐμπρα και ήταν ο δεύτερος αλλά ο μεγαλύτερος επιζών γιος του Πέτρου Α' της Πορτογαλίας και της συζύγου του, Κωνσταντίας της Καστίλης.
Με τον θάνατο του Πέτρου της Καστίλης] το 1369 διεκδίκησε τον θρόνο της χώρας ως δισέγγονος του βασιλιά Σάντσο Δ΄ της Καστίλης από την πλευρά της μητέρας του. Διεκδικητές ήταν επίσης οι βασιλείς της Αραγωνίας και της Ναβάρρας και ο Ιωάννης της Γάνδης, δούκας του Λάνκαστερ. Ωστόσο ο Ερρίκος Β΄ της Καστίλης, νόθος αδελφός του Πέτρου, που τον είχε νικήσει, κατέλαβε τον θρόνο. Οι δύο πλευρές ετοιμάστηκαν για μάχη, αλλά τους πρόλαβε η μεσολάβηση του πάπα Γρηγορίου Θ΄.
Οι συνθήκες για την ένωση της Καστίλης με την Πορτογαλία ήταν ο γάμος του Φερδινάνδου με την Ελεονώρα της Καστίλλης, αλλά τους πρόλαβε ο γάμος του Φερδινάνδου με μια αυλική του από έρωτα, την Ελεονώρα Τέλες ντε Μενέζες. Αυτή η παράξενη συμπεριφορά του έφερε αναταραχή στην Πορτογαλία και τον οδηγούσε σε πόλεμο με τον Ερρίκο: έκανε μυστική συμφωνία με τον δούκα του Λάνκαστερ, αλλά στον πόλεμο που ακολούθησε ηττήθηκε το 1373 και έκλεισε ειρήνη.
Μετά τον θάνατο του Ερρίκου το 1379, ο δούκας του Λάνκαστερ αποδείχθηκε για άλλη μια φορά πραγματικός του σύμμαχος, καθώς το θέμα έκλεισε με την μυστική συμφωνία στο Μπαδαχόθ το 1382. Σύμφωνα με αυτή, η κόρη και διάδοχος του Φερδινάνδου, Βεατρίκη, θα παντρευόταν τον Ιωάννη Α΄ της Καστίλης και με τον θάνατο του Φερδινάνδου θα ενώνονταν τα δύο στέμματα. Ήταν ο τελευταίος άρρην απόγονος του |Οίκου των Καπετιδών-Βουργουνδίας-Πορτογαλίας, αλλά συνεχίστηκε αργότερα με τον νόθο αδελφό του, Ιωάννη Α΄, αρχηγός του τάγματος της Αβίς.
Έλιας Λένροτ

Εκπαίδευση και πρόωρη ζωή

Γεννήθηκε στη Σαμμάττι στην επαρχία Ουουσίμα του Μεγάλου Δουκάτου της Φινλανδίας. Σπούδασε ιατρική στην Ακαδημία του Τούρκου. Η μεγάλη πυρκαγιά της πόλης συνέπεσε με το πρώτο ακαδημαϊκό έτος του. Δεδομένου ότι το πανεπιστήμιο καταστράφηκε από τη φωτιά, μεταφέρθηκε στο Ελσίνκι. Αποφοίτησε το 1832.
Ιωάννης Β΄ του Ντρε

Βιογραφία

Ήταν γιος του Ροβέρτου Δ΄ κόμη του Ντρε και της Βεατρίκης κόμισσας του Μονφόρ, κόρης τού Ιωάννη Α΄ κόμη τού Μονφόρ.
Ο Ροβέρτος Δ΄ πολέμησε με τον Φίλιππο Δ΄ στους πολέμους της Φλάνδρας, στους οποίους πολιορκήθηκαν οι πόλεις Βερν, Κάσσελ, ντε Μπεργκ και Λιλ το 1297. Ήταν στη μάχη των χρυσών σπιρουνιών που έγινε πλησίον του Καμπραί, όπου οι Γαλλικές δυνάμεις υπό τον Ροβέρτο Β΄ κόμη του Αρτουά υπέστησαν απροσδόκητη ήττα. Το 1304 πολέμησε στη μάχη του Μον-αν-Πεβέλ και συμμετείχε στην πολιορκία της πόλης Λιλ. Επιλέχθηκε ως ένας από τους πρεσβευτές που διαπραγματεύτηκαν το τέλος της σύρραξης.
Φυσιολογία φυτών

Στη βοτανική, η φυσιολογία των φυτών είναι η μελέτη της λειτουργίας, ή φυσιολογίας, των φυτών. Θεμελιώδεις διαδικασίες όπως φωτοσύνθεση, αναπνοής, διατροφή των φυτών, ορμονικές λειτουργίες , τροπισμός, φωτοπεριοδισμός, φωτομορφογένεση, κιρκαδικοί ρυθμοί, φυσιολογία περιβαλλοντικής πίεσης, βλάστηση, λήθαργος, λειτουργία στομάτων, εφίδρωση, μελετώνται από τους φυσιολόγους των φυτών. Συσχετίζεται πολύ με τη βιοχημεία και τη μοριακή βιολογία.
Ένα από τα κύρια περιοδικά στον τομέα είναι το Φυσιολογία φυτών, που άρχισε να εκδίδεται το 1926. Όλα τα προηγούμενα τεύχη  του είναι απευθείας προσβάσιμα δωρεάν. 
Πολλά άλλα περιοδικά φέρνουν συχνά τα άρθρα φυσιολογίας φυτών, συμπεριλαμβανομένου Physiologia plantarum, Περιοδικό της πειραματικής βοτανικής , αμερικανικό περιοδικό της βοτανικής, Χρονικά της βοτανικής, Περιοδικό της διατροφής βοτανικών και Πρακτικά της εθνικής ακαδημίας των επιστημών.

Ιστορία της φυσιολογίας φυτών

Ο Σερ Φράνσις Μπέικον (Francis Bacon) δημοσίευσε ένα από τα πρώτα πειράματα φυσιολογίας φυτών το 1627 στο βιβλίο Sylva Sylvarum. Ο Μπέικον καλλιέργησε διάφορα φυτά, συμπεριλαμβανομένου ενός τριαντάφυλλου, στο νερό και κατέληξε στο συμπέρασμα ότι το χώμα είναι απαραίτητο μόνο για να κρατά τα φυτά όρθια.
Ο Γιαν Βαν Χέλμοντ (Jan Baptist van Helmont) δημοσίευσε αυτό που θεωρείται πρώτο ποσοτικό πείραμα στη φυσιολογία των φυτών το 1648. Καλλιέργησε μια ιτιά σε ένα δοχείο  που περιείχε 200 λίβρες ξηρό χώμα επί πέντε έτη.
Το 1699, ο Τζον Γούντγουορντ (John Woodward) δημοσίευσε πειράματα πάνω στην ανάπτυξη της μέντας μέσα σε δοχεία με νερό διαφορετικής σύστασης. Διαπίστωσε ότι τα φυτά αναπτύχθηκαν πολύ περισσότερο στο νερό στο οποίο είχε προστεθεί χώμα απ' ό,τι στο αποσταγμένο νερό.
Ο Στέφεν Χέιλς (Stephen Hales) θεωρείται πατέρας της φυσιολογίας των φυτών λόγω των πολλών πειραμάτων που δημοσίευσε το 1727 στο βιβλίο. 
Ο Γιούλιους φον Σακς (Julius von Sachs) ενοποίησε τα διάφορα κομμάτια της φυσιολογίας των φυτών και τα συγκρότησε σε επιστημονικό κλάδο. Το βιβλίο Lehrbuch der Botanik ήταν η Βίβλος της εποχής για τους βοτανολόγους.
Σεξουαλική συμπεριφορά των ζώων

Η σεξουαλική συμπεριφορά των ζώων λαμβάνει πολλές διαφορετικές μορφές, μεταξύ των οποίων βρίσκεται και η ομοφυλοφιλία. Κοινά συστήματα με κίνητρο το ζευγάρωμα ή την αναπαραγωγή περιλαμβάνουν τη μονογαμία, την πολυγυνία, την πολυανδρία και την πολυγαμία. Άλλη σεξουαλική συμπεριφορά μπορεί να είναι με αναπαραγωγικά κίνητρα (π.χ. σεξ προφανώς λόγω εξαναγκασμού και περιστασιακής σεξουαλικής συμπεριφοράς) ή μη αναπαραγωγικά κίνητρα (π.χ. σεξ μεταξύ ειδών, σεξουαλική διέγερση από αντικείμενα ή μέρη, σεξ με νεκρά ζώα, ομοφυλοφιλική σεξουαλική συμπεριφορά και αμφιφυλοφιλική σεξουαλική συμπεριφορά).
Όταν η σεξουαλική συμπεριφορά των ζώων έχει αναπαραγωγικά κίνητρα, συχνά ονομάζεται ζευγάρωμα ή συνουσία· για τα περισσότερα μη ανθρώπινα θηλαστικά, το ζευγάρωμα και η συνουσία εμφανίζονται στον οίστρο (η πιο γόνιμη περίοδος στον αναπαραγωγικό κύκλο των θηλυκών θηλαστικών), γεγονός που αυξάνει τις πιθανότητες επιτυχούς γονιμοποίησης. Ορισμένες σεξουαλικές συμπεριφορές των ζώων περιλαμβάνουν ανταγωνισμό, μερικές φορές μάχες, μεταξύ πολλαπλών αρσενικών. Τα θηλυκά συχνά επιλέγουν αρσενικά για ζευγάρωμα μόνο αν φαίνονται ισχυρά και που μπορούν να προστατεύουν τους εαυτούς τους. Το αρσενικό που κερδίζει μια μάχη μπορεί επίσης να έχει την ευκαιρία να ζευγαρώσει με μεγαλύτερο αριθμό θηλυκών και συνεπώς θα μεταδώσει τα γονίδιά του στους απογόνους του.
Ιστορικά, υπήρχε η πεποίθηση ότι μόνο οι άνθρωποι και ένας μικρός αριθμός άλλων ειδών ασκούσαν σεξουαλικές πράξεις χωρίς να γίνονται για αναπαραγωγή και ότι η σεξουαλικότητα των ζώων ήταν ενστικτώδης και μια απλή συμπεριφορά «διέγερσης-απόκρισης». Ωστόσο, εκτός από τις ομοφυλοφιλικές συμπεριφορές, μια ποικιλία ειδών αυνανίζεται και μπορεί να χρησιμοποιήσει αντικείμενα ως εργαλεία για να τα βοηθήσει να το κάνουν αυτό. Η σεξουαλική συμπεριφορά μπορεί να συνδέεται περισσότερο με την καθιέρωση και τη διατήρηση σύνθετων κοινωνικών δεσμών δια μέσου ενός πληθυσμού που υποστηρίζει την επιτυχία του με μη αναπαραγωγικούς τρόπους. Τόσο η αναπαραγωγική όσο και η μη αναπαραγωγική συμπεριφορά μπορούν να συσχετιστούν με εκφράσεις κυριαρχίας απέναντι σε κάποιο άλλο ζώο ή επιβίωσης σε μια έντονη κατάσταση (όπως σεξ λόγω εξαναγκασμού).
Ψαροτούφεκο

Το Ψαροτούφεκο (ή "Ψαροντούφεκο", αγγλικά speargun) είναι ένα είδος όπλου που χρησιμοποιείται στην υποβρύχια αλιεία και το οποίο εκτοξεύει καμάκι. Πρόκειται για μονόκανο εμπροσθογεμές όπλο, που αποτελείται συνήθως από πέντε μέρη: την λαβή με την σκανδάλη, τον κύριο σωλήνα, την κεφαλή, το μέσον εκτόξευσης (λάστιχα, ελατήριο ή πεπιεσμένος αέρας) και το καμάκι. Τα ψαροτούφεκα διακρίνονται σε τρία είδη, στα ελατηριοβόλα, στα λαστιχοβόλα, που λειτουργούν με την απότομη εκτόνωση ελατηρίου ή ελαστικού, και τα αεροβόλα, τα οποία λειτουργούν με πεπιεσμένο αέρα. Και οι τρεις τύποι ψαροτούφεκων οπλίζονται με την μυϊκή δύναμη του χρήστη. Τα υλικά κατασκευής τους διαφέρουν ανάλογα με τη χρήση και συνήθως είναι ατσάλι, αλουμίνιο, ενώ τελευταία χρησιμοποιούνται ανθρακονήματα. Το μήκος του ψαροτούφεκου διαφέρει επίσης ανάλογα με την χρήση. Για ψάρεμα στα θολά νερά αρκεί ένα μικρό σε μήκος όπλο (60 ή 75 εκ.) ενώ για ψάρεμα στην ανοικτή θάλασσα (blue water hunting) υπάρχουν και όπλα με μήκος 1,5 μέτρο. Με τέτοια όπλα, ο ψαροκυνηγός μπορεί να χτυπήσει μεγάλα μαγιάτικα ή και μεγάλους γαλαζόφτερους τόνους. Κυριότερο μέλημα του χρήστη είναι να γνωρίζει το βάθος που μπορεί καταδύεται και ο χρόνος που μπορεί να κρατήσει την αναπνοή του, δηλαδή τις αντοχές του.

Ατυχήματα από ψαροτούφεκο

Τα ατυχήματα από ψαροτούφεκο είναι μάλλον σπάνια. Συνήθως θύμα είναι ο ίδιος ο χειριστής του, ή κάποιος άλλος λουόμενος. Το αίτιο τέτοιων ατυχημάτων είναι βασικά η μη τήρηση των κανόνων ασφαλείας χρήσης του όπλου. Σε Ελληνικά νοσοκομεία έχουν αναφερθεί περιπτώσεις αυτοτραυματισμών από κακή χρήση του όπλου, αλλά και τραυματισμών από χρήση του όπλου για αστεϊσμό. Μια τέτοια περίπτωση αφορούσε κάρφωμα τρίαινας ψαροτούφεκου στον τράχηλο λουόμενου το έτος 1988, ο οποίος χειρουργήθηκε και εξήλθε υγιής του νοσοκομείου ΚΑΤ Κηφισιάς
Κιοσέμ: Η Σουλτάνα

Υπόθεση

Η Αναστασία (που αναφέρεται επίσης ως Νάσια), είναι μια 13χρονη ελληνίδα κοπέλα που ζει μια ειδυλλιακή ζωή στην Κεφαλλονιά (σύμφωνα με το σήριαλ). H Αναστασία είναι ζωγραφισμένη σε πορτραίτο με ένα αρνί στα χέρια της, το πορτραίτο αυτό αργότερα στάλθηκε στο παλάτι Τοπ Καπί, όπου το βρήκε ο Αχμέτ, ο νεαρός Οθωμανός Σουλτάνος, ο οποίος μόλις ανέβηκε στο θρόνο.
Λόγω της εντύπωσης και της γοητείας που έκανε στον νεαρό σουλτάνο, η γιαγιά του, Σαφιγιέ Σουλτάν διέταξε να φέρουν το κορίτσι στο παλάτι Τοπ Καπί. Η Νάσια έδειξε την απωθητική, την ξεροκεφαλιά και την παιδαριώδη προσωπικότητα της, καθώς αυτή ήταν η πρώτη φορά που είχε να αντιμετωπίσει τις πραγματικές δυσκολίες. Εκείνη ορκίστηκε ότι θα επιστρέψει στο σπίτι της. 
Όταν έφτασε στο παλάτι, ο Αχμέτ άρχισε να συναντά την Νάσια πιο συχνά. Δεδομένου ότι δεν έχει αγαπήσει ποτέ πριν, απέρριψε την αγάπη του Αχμέτ, αλλά αργότερα άρχισε να ανακαλύπτει την έννοια της αγάπης. Λόγω των συναισθημάτων της για τον Αχμέτ, άλλαξε γνώμη, και συνειδητοποιεί ότι ο ένας προορίζεται για τον άλλον. Η Νάσια διακινδυνεύει ακόμη και τη ζωή της για τον ερωτά της. Λόγω της γενναιότητας της και της φαινομενικά απάθειας της, έγινε όλο και πιο ισχυρή.
Μεταστρέφεται στο Ισλάμ, αλλάζει το όνομά της σε Κιοσέμ, και τελικά έγινε η πιο ισχυρή Σουλτάνα της Οθωμανικής ιστορίας.
Ελληνική Βικιπαίδεια

Στατιστικά προβολών

Στα τελευταία δύο χρόνια, η Ελληνική Βικιπαίδεια προβάλλεται από 5.500.000 με 6.500.000 συσκευές τον μήνα, ενώ σε καθημερινή βάση προβάλλεται από περίπου 440.000 συσκευές.
Οι περισσότερες προβολές έρχονται από την Ελλάδα. Το υπόλοιπο των επισκεπτών κατάγεται από την Κύπρο, την Γερμανία, τις Ηνωμένες Πολιτείες, το Ηνωμένο Βασίλειο και άλλες χώρες.
Σήμερα (Μάιος 2019), η Ελληνική Βικιπαίδεια λαμβάνει περίπου 30.000.000 προβολές σε μηνιαία βάση, ενώ οι αριθμοί κορυφώνονται στους χειμερινούς μήνες. Εκτός από τον αυξανόμενο αριθμό λημμάτων και τη βελτιωμένη ποιότητα, οι προβολές έχουν αυξηθεί θεαματικά τα τελευταία 3 χρόνια.

Αναφορές για τη Βικιπαίδεια

Στον τύπο έχει αναφερθεί ως καλή πηγή γενικών γνώσεων, αλλά δέχεται και κριτική από ορισμένα Μέσα για μεροληπτική οπτική σε πολιτικά θέματα.
Μπίλι Γκράχαμ

Καριέρα

Στην καριέρα του ο Γκράχαμ έγινε μια φορά πρωταθλητής του τίτλου WWWF. Μάλιστα για να την κατακτήσει, νίκησε τον Μπρούνο Σαμαρτίνο, που τότε στην δεύτερη θητεία του ως πρωταθλητής, την κρατούσε για 1237 μέρες (περίπου τριάμισι χρόνια). Επίσης, ήταν πρωτοπόρος, καθώς σχεδίασε την ζώνη του τίτλου, όπως εκείνος ήθελε. Κάτι που κάνουν συχνά - πυκνά οι σύγχρονοι παλαιστές. Εκτός από το WWE, τότε WWWF, πέρασε και από άλλες εταιρείες πάλης, όπως η NWA. Πάλεψε από το 1969 και σταμάτησε το 1987, λόγω και τραυματισμών.

Καταξίωση

Ο Μπίλι Γκράχαμ ενέπνευσε πολλούς νεότερους από εκείνον παλαιστές, για το στυλ, τις κινήσεις τους και την ενασχόλησή τους γενικά με τον χώρο της επαγγελματικής πάλης. Το 2004, εισήχθη στο τιμητικό για τους παλαιστές, Hall of Fame (WWE).

Προσωπική ζωή

Όπως έχει αναφέρει στην αυτοβιογραφία του, ο Γκράχαμ και η γυναίκα του Βάλερι, δεν μπόρεσαν ποτέ να κάνουν παιδιά, λόγω των στεροειδών που χρησιμοποιούσε στην καριέρα του και τον έκαναν στείρο. Ο ίδιος έχει αποκτήσει δύο παιδιά, με την πρώτη του γυναίκα. Τον γιο του, γεννηθέντα το 1975, τον λένε Τζόι και την κόρη του γεννηθείσα το 1972 την λένε Καπέλα. Στις 12 Μαρτίου του 2004, μια μέρα πριν εισαχθεί στο Hall of Fame (WWE), μπήκε στο νοσοκομείο λόγω μιας εντερικής πάθησης, ενώ πρόβλημα με το έντερό του, είχε και τον Μάιο του 2006 και τον Δεκέμβριο του 2010.